**Laura Leontjeva**

Laura ir profesionāla diriģente, dziedātāja, kuru raksturo vitalitāte un harizmātiska enerģija it visā, ko dara. Lauras darbības stilā un muzikālo izpausmju sfērās atspoguļojas viņas interese gan par klasisko un tautas mūziku, gan par latviešu un pasaules populāro mūziku.

Laura Leontjeva savu profesionālo izglītību sāka, mācoties Jāzepa Mediņa Rīgas mūzikas vidusskolā kordiriģentes specialitātē, kam sekoja bakalaura un maģistra studijas Jāzepa Vītola Latvijas Mūzikas akadēmijā asoc. prof. Andra Veismaņa klasē (2004–2011).

Savas zināšanas Laura papildinājusi a cappella dziedāšanas meistarklasēs pie tādiem nozares profesionāļiem kā "The King’s Singers" (Lielbritānija), Kima Nazarjana (Kim Nazarian "New York Voices", ASV), Katarina Henrisone un Peders Karlsons (Katarina Henryson, Peder Karlsson "The Real Group", Zviedrija), Jusi Čideniuss (Jussi Chydenius "Rajaton", Somija), kā arī diriģēšanas meistarklasēs pie prof. Luca Kēlera (Lutz Kohler, Vācija), Rafaēla Immosa (Rafael Immoos, Šveice), Vītauta Miškiņa (Vytautas Miskinis, Lietuva).

Saulkrastu jauktā kora ANIMA mākslinieciskā vadītāja un diriģente kopš 2007. gada.

Laura ir ne tikai diriģente, bet arī profesionālas a cappella grupas "Latvian Voices" dziedātāja kopš 2011. gada. Viņas interesi par latviešu un pasaules estrādes jeb populāro mūziku atspoguļo arī darbošanās vokāli instrumentālajā ansamblī "Neazimirstulītes" (Forget-me-nots), kuru Laura ar domubiedriem izveidoja 2011. gada vasarā, lai popularizētu latviešu estrādes nepelnīti aizmirsto komponistu daiļradi.

Laura Leontjeva bijusi diriģente jauniešu korī "Balsis", Jelgavas jauktajā korī "Zemgale", diriģējusi Jāņa Lūsēna muzikālo izrādi "Ceplis" Dailes teātrī, diriģējusi kopkori Austrālijas Latviešu 56. Kultūras dienās Melburnā (Austrālijā) un vadījusi kori Annas Ziedares Vasaras vidusskolā Adelaidē (Austrālijā).

Savas pārdomas Laura pauž komponējot mūziku un veltot to saviem kolektīviem – Saulkrastu jauktajam korim ANIMA, ansamblim “Neaizmirstulītes” un grupai "Latvian Voices".

Sasniegumi:

* Saulkrastu novada domes atzinības raksts par izciliem sasniegumiem kultūrā (2018).
* Latvijas Mūzikas ierakstu gada balva "Zelta Mikrofons" (2014). Apbalvojums par gada labāko kora un vokālās mūzikas albumu – "Latvian Voices" mūzikas albums "Sounds of Latvian Nature" (albuma producente, dziedātāja).
* "Universal Music Group" izdots albums "Zeit der Wunder" kopā ar Rolfu Zukovski (Rolf Zuckowski), vokālajām grupām "Latvian Voices" un "Viva Voce" (Vācija 2014).
* “Latvian voices” sastāvā iegūts čempiona tituls konkursā “World Choir Games 2012” (Sinsinati, ASV 2012).
* Galvenā balva starptautiskā konkursā "International A Cappella Contest in Leipzig" vokālās grupas "Latvian voices" sastāvā (Vācija 2012).
* 1. vieta klasiskās mūzikas kategorijā a cappella konkursā "Vokal. Total" vokālās grupas "Latvian Voices" sastāvā (Austrija 2011).
* Novērtēta ar Jāzepa Vītola Mūzikas akadēmijas Padomnieku konventa balvu par teicamām sekmēm studijās 2008. gadā, absolvējot diriģēšanas katedru (2008).